CELEX: 32022R0791
Language: mt
Date: 2022-05-19 00:00:00
Title: Regolament ta’ Implimentazzjoni tal-Kummissjoni (UE) 2022/791 tad-19 ta’ Mejju 2022 li jemenda r-Regolament ta’ Implimentazzjoni (UE) 2017/1185 fir-rigward tan-notifika tal-livelli tal-ħażniet taċ-ċereali, taż-żerriegħa taż-żejt u tar-ross

20.5.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 141/15
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/791
         tad-19 ta’ Mejju 2022
         li jemenda r-Regolament ta’ Implimentazzjoni (UE) 2017/1185 fir-rigward tan-notifika tal-livelli tal-ħażniet taċ-ċereali, taż-żerriegħa taż-żejt u tar-ross
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 223(3) tiegħu,
         Billi:
         
                     (1)
                  
                  
                     Ir-Regolament ta’ Implimentazzjoni tal-Kummissjoni (UE) 2017/1185 (2) jistabbilixxi r-regoli għall-applikazzjoni tar-Regolament (UE) Nru 1308/2013 fir-rigward tal-obbligi tal-Istati Membri li jinnotifikaw l-informazzjoni u d-dokumenti rilevanti lill-Kummissjoni.
                  
               
                     (2)
                  
                  
                     L-iżgurar tal-kwalità tad-data miġbura u mxerrda huwa essenzjali biex tiġi mmonitorjata u żgurata trasparenza adegwata tas-suq. L-Istati Membri huma għalhekk obbligati li jinnotifikaw lill-Kummissjoni bid-data meħtieġa biex jintlaħqu dawn l-għanijiet.
                  
               
                     (3)
                  
                  
                     Filwaqt li tibqa’ r-responsabbiltà tal-Istati Membri li jieħdu l-passi meħtieġa biex jiżguraw li l-informazzjoni notifikata tkun rilevanti għas-suq ikkonċernat, preċiża u kompluta, il-Kummissjoni għandha tagħmel użu mill-għarfien espert settorjali tagħha biex tiddetermina liema data għandha tiġi ppubblikata fil-każijiet fejn l-Istati Membri ma jkunux innotifikaw l-informazzjoni meħtieġa.
                  
               
                     (4)
                  
                  
                     L-invażjoni tal-Ukrajna mir-Russja fl-24 ta’ Frar 2022 u t-tfixkil li rriżulta fis-suq dinji xeħtu dawl fuq serje ta’ lakuni fl-informazzjoni. Informazzjoni aġġornata dwar il-livelli ta’ ħażniet ta’ ċereali, żrieragħ taż-żejt u ross, inklużi l-produzzjoni u l-livelli ta’ ħażniet ta’ żrieragħ iċċertifikati, miżmuma mill-produtturi, il-bejjiegħa bl-ingrossa u l-operaturi rilevanti żvelat li hija essenzjali biex tittieħed deċiżjoni dwar miżuri rilevanti għall-prevenzjoni u l-mitigazzjoni tat-tfixkil fis-suq. L-obbligi ta’ rappurtar għandhom għalhekk jiġu estiżi għal din l-informazzjoni.
                  
               
                     (5)
                  
                  
                     Għaldaqstant, ir-Regolament ta’ Implimentazzjoni (UE) 2017/1185 jenħtieġ li jiġi emendat skont dan.
                  
               
                     (6)
                  
                  
                     Fid-dawl tal-fatt li l-invażjoni Russa tal-Ukraina diġà għandha impatt fuq il-kummerċ u l-prezzijiet taċ-ċereali, iż-żrieragħ taż-żejt u r-ross, dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. L-Istati Membri jeħtiġilhom madankollu jagħtu żmien biżżejjed biex jiżviluppaw il-metodoloġiji u s-sistemi operattivi biex jiġbru l-informazzjoni meħtieġa, u għaldaqstant id-dispożizzjonijiet il-ġodda li jikkonċernaw in-notifiki stabbiliti fl-Anness III tar-Regolament ta’ Implimentazzjoni (UE) 2017/1185 jeħtieġ li japplikaw minn Lulju 2022.
                  
               
                     (7)
                  
                  
                     Il-miżuri stipulati f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            Artikolu 1
            Emendi għar-Regolament ta’ Implimentazzjoni (UE) 2017/1185
            Ir-Regolament ta’ Implimentazzjoni (UE) 2017/1185 huwa emendat kif ġej:
            
                        (1)
                     
                     
                        L-Artikolu 5 jinbidel b’dan li ġej:
                        
                           “Artikolu 5
                           Notifika ta’ inadempjenza
                           Ħlief fejn huwa previst mod ieħor fl-atti msemmija fl-Artikolu 1, fejn l-Istati Membri, jew fejn rilevanti, il-pajjiżi terzi jew l-operaturi, ma jkunux innotifikaw lill-Kummissjoni bl-informazzjoni jew bid-dokumenti meħtieġa sal-iskadenza (“ritorn null”), għandu jitqies li jkunu innotifikaw dan li ġej:
                           
                                       (a)
                                    
                                    
                                       fil-każ ta’ prezzijiet, nuqqas ta’ informazzjoni;
                                    
                                 
                                       (b)
                                    
                                    
                                       fil-każ ta’ data kwantitattiva oħra, valur żero;
                                    
                                 
                                       (c)
                                    
                                    
                                       fil-każ ta’ informazzjoni kwalitattiva, sitwazzjoni “xejn x’tirrapporta”.
                                    
                                 Fil-każijiet kollha, il-Kummissjoni għandha tiddeċiedi jekk il-valur prestabbilit għandux jiġi ppubblikat, u/jew sostitwit bi stima tal-Kummissjoni jew billi jissemma nuqqas ta’ notifika.”;
                        
                     
                  
                        (2)
                     
                     
                        L-Anness III huwa emendat skont l-Anness ta’ dan ir-Regolament.
                     
                  
         
            Artikolu 2
            Dħul fis-seħħ u applikazzjoni
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            L-Artikolu 1, punt (2), għandu japplika mill-1 ta’ Lulju 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta’ Mejju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament ta’ Implimentazzjoni tal-Kummissjoni (UE) 2017/1185 tal-20 ta’ April 2017 li jistabbilixxi regoli għall-applikazzjoni tar-Regolamenti (UE) Nru 1307/2013 u (UE) Nru 1308/2013 tal-Parlament Ewropew u tal-Kunsill fir-rigward tan-notifiki lill-Kummissjoni tal-informazzjoni u d-dokumenti u li jemendaw u jħassru diversi Regolamenti tal-Kummissjoni (ĠU L 171, 4.7.2017, p. 113).
      
      
         
            ANNESS
            Fl-Anness III għar-Regolament ta’ Implimentazzjoni (UE) 2017/1185, il-punt “1 Ir-ross” jiġi sostitwit b’dan li ġej:
            
               “1a.   Ross
               
               
                  Kontenut tan-notifika: għal kull wieħed mit-tipi ta’ ross imsemmija fil-punti 2 u 3 tal-Parti I tal-Anness II tar-Regolament (UE) Nru 1308/2013:
               
                           (a)
                        
                        
                           żona mħawla, rendiment agronomiku, produzzjoni tar-ross fil-fosdqa fis-sena tal-ħsad u rendiment tat-tħin;
                        
                     
                           (b)
                        
                        
                           użu domestiku (inkluż mill-industrija tal-ipproċessar) ta’ ross espress f’ekwivalenti mitħun;
                        
                     
                           (c)
                        
                        
                           livelli ta’ kull xahar ta’ ħażniet tar-ross (espressi f’ekwivalent tat-tħin) miżmuma mill-produtturi u mill-imtieħen tar-ross, imqassma skont ir-ross prodott fl-Unjoni u r-ross importat.
                        
                     
                  Perjodu tan-notifika: sal-15 ta’ Jannar ta’ kull sena fir-rigward tas-sena ta’ qabel fir-rigward taż-żona mħawla u l-użu domestiku; sal-aħħar ta’ kull xahar fir-rigward tax-xahar preċedent fir-rigward tal-ħażniet ta’ kull xahar.
               
                  L-Istati Membri kkonċernati:
               
               
                           (a)
                        
                        
                           għall-produzzjoni tar-ross fil-fosdqa, l-Istati Membri kollha li jipproduċu r-ross;
                        
                     
                           (b)
                        
                        
                           għall-użu domestiku, l-Istati Membri kollha;
                        
                     
                           (c)
                        
                        
                           għall-ħażniet tar-ross, l-Istati Membri kollha li jipproduċu r-ross u l-Istati Membri b’imtieħen tar-ross.
                        
                     1b.   Ċereali
               
               
                  Kontenut tan-notifika: il-livell ta’ kull xahar tal-ħażniet taċ-ċereali rilevanti għas-suq tal-Unjoni abbażi tal-ħażniet miżmuma mill-produtturi, il-bejjiegħa bl-ingrossa u l-operaturi rilevanti.
               
                  Perjodu tan-notifika: sal-aħħar ta’ kull xahar fir-rigward tax-xahar preċedenti.
               
                  L-Istati Membri kkonċernati: L-Istati Membri kollha.
               1c.   Żrieragħ taż-żejt
               
               
                  Kontenut tan-notifika: il-livell ta’ kull xahar tal-ħażniet taż-żerriegħa tal-kolza, taż-żerriegħa tal-ġirasol, tal-fażola tas-sojja, tad-dqiq miż-żerriegħa tal-kolza, tad-dqiq taż-żerriegħa tal-ġirasol, tad-dqiq tas-sojja, taż-żejt tal-lift mhux raffinat, taż-żejt tal-ġirasol mhux raffinat u taż-żejt tal-fażola tas-sojja mhux raffinat abbażi tal-ħażniet miżmuma mill-produtturi, il-bejjiegħa bl-ingrossa u l-operaturi rilevanti.
               
                  Perjodu tan-notifika: sal-aħħar ta’ kull xahar fir-rigward tax-xahar preċedenti.
               
                  L-Istati Membri kkonċernati: L-Istati Membri kollha.
               1d.   Żerriegħa ċċertifikata
               
               
                  Kontenut tan-notifika: għaċ-ċereali, ir-ross, iż-żrieragħ żejtnin u l-uċuħ tar-raba’ li fihom l-Istati Membri jinnotifikaw il-prezzijiet ibbażati fuq il-punti 1, 2 u 3 tal-Anness I jew il-punt 2 tal-Anness II:
               
                           (a)
                        
                        
                           żona aċċettata għaċ-ċertifikazzjoni;
                        
                     
                           (b)
                        
                        
                           il-kwantitajiet ta’ żerriegħa maħsuda għaċ-ċertifikazzjoni;
                        
                     
                           (c)
                        
                        
                           livell ta’ ħażniet ta’ żerriegħa ċċertifikata miżmuma mill-operaturi rilevanti.
                        
                     
                  Perjodu tan-notifika: sal-15 ta’ Novembru ta’ kull sena fir-rigward tal-erja maħsuda f’dik is-sena aċċettata għaċ-ċertifikazzjoni; sal-15 ta’ Jannar ta’ kull sena fir-rigward tas-sena preċedenti fir-rigward taż-żerriegħa maħsuda. sal-aħħar ta’ Frar u l-aħħar ta’ Lulju fir-rigward tax-xahar preċedenti fir-rigward tal-ħażniet.
               
                  L-Istati Membri kkonċernati: L-Istati Membri kkonċernati mill-punti 1, 2 u 3 tal-Anness I jew il-punt 2 tal-Anness II.”.